和孔毅甫州名五首  其五
作者：呂陶
朝代：宋

paragraphs: 羨君詩格雄，非謂文勝質。
長篇自博雅，短語亦温密。
筆端時一揮，鋒利不少屈。
高情寓祥雲，幽意及疏蓽。
豪縱嘆李賀，難以憲度一。
窮愁傷孟郊，不欲懷抱佚。
鋪陳黄堂上，一案凡幾帙。
先倡乃前輩，形容何以物。
瑁圭施華藻，錦段副朱紱。
測海至千仞，穿楊無一失。
寶器藏巨劍，古聲發瓊瑟。
鳯羽翔德輝，龍種搜駿骨。
嗟予澤畔吟，繼唱輒連日。
果牓誤收采，小榛齊大栗。